Suure Ameerika populaarteadusele, ajaloole ja tehnoloogiale pühendatud telekanali Discovery üks harusid Discovery Tech on reastanud maailma kümme ägedamat WiFi linna. Üllatus üllatus, Tallinna mainitakse nimekirjas esimesena.    Tasuta ja laialt levinud traadita internetiga on maailmas lood erinevad. Näiteks USA  kui mõni linn on tahtnud oma elanikele pakkuda tasuta WiFit, on kohe jaol suured võrguoperaatorid, kes leiavad et selline heategevus kahjustab nende äri  ja seega tuleb see koheselt lõpetada. Tulemuseks on see, et tasuta WiFi ala võib leida küll teatud kohvikutest ja büroohoonetest, kuid see pole laialt levinud. Suurte telekomide vastu on sealmaal püsti pandud ka mitmeid ühiskondlike algatusi, nagu FON, Boingo ja Wisher, kus WiFi- ligipääsupunkte loovad hea tahtega üksikisikute võrgustikud.    Laialt levinud ja tasuta WiFi koha pealt maailma parimaid paiku välja tuues nimetab USA lairiba traadita interneti aktivist Glenn Strachan esimesena  Tallinnat.    Eesti võib olla küll kummaline koht sellise nimekirja alustamiseks, kuid traadita võrgu levik on Maarjamaa pealinnas muljetavaldav. Eraldi tuuakse välja selles vallas meie WiFi-evangelisti ja WiFi.ee looja Veljo Haameri jõupingutused.    Järgmiste linnadena nimetatakse Seouli, Taipeid ja Singapuri. Euroopa linnadest järgnevad Pariis, London ja Stockholm.    Sellise austusväärse WiFi edetabeli eesotsa tõusnuna oleks aeg Tallinna elanikel küsida  kas selles võib mingil  määral süüdistada ka linnavalitsust ja kui palju on näiteks toetatud WiFihärra Haameri tegemisi?    Internetiühendus on juba midagi inimõiguselaadset ja selle levikut peaks iga endast lugupidav linnaviletsus parema maailma nimel toetama.    Karol Kallas  www.DELFI.ee